
	Hvis livet slår knuder, og du gerne vil vide hvorfor, så er her nogle bud. Og såmænd også nogle forslag til, hvad du kan gøre ved det.

	Denne bog indeholder ikke sandheden. Ikke løsningen. Men måske du kan finde den selv, når jeg har skubbet lidt til dig.

	 


 

	 

	Der er skrevet mange bøger om personlighed, selvudvikling, menneskelige relationer osv. Denne her er anderledes. Der er ingen sukker på. Du får sandheden helt uden omsvøb. Dette er den rå, usminkede udgave. (OK, jeg bliver sød ved dig sådan helt til sidst, men ellers...)

	 

	Hvis du er parat til at tage livtag med dig selv, indse dine dårlige sider - acceptere dem, og eventuelt gøre noget ved dem - så er det her noget for dig. Hvis du ikke er - så læs alligevel, for så bliver du i det mindste ikke så forbavset over andres reaktioner.

	 

	Hvis du læser bogen og tænker 'ham kender jeg' på hver eneste side - så tyg lidt på, om 'ham' måske skulle være dig selv. Som regel er det, vi er bedst til at genkende, det vi selv indeholder. (Hvordan tror du jeg har fået øje på alt det her?)

	 

	Bogen er kortfattet. Jeg har ikke forsøgt at brodere på noget eller svælge i eksempler. Det her er ment som et spark et vist sted. Et 'wake up call'. Sådan her er det - gør noget ved det. Måden er nødt til at være din egen. Jeg kan ikke give dig detaljerede løsninger, for din måde er forskellig fra min. Det er med selvforståelse som med slankekure - det der virker for én, kan være helt ubrugeligt for en anden. Der findes kun ens egen vej.

	 

	 

	 

	 

	 

	 

	 

	 

	Alle mennesker gør deres bedste altid. For de kan ikke andet.

	Mayas slør

	 

	Buddhisterne siger, at verden er en slags synsbedrag. En illusion. Jeg vil give dem ret. Ikke på den måde at forstå, at verden sådan fysisk set er et gøglebillede, men at den verden, vi hver især ser, er det. 

	 

	Vi ser det i verden, vi vælger at se. Vi ser det i verden, vi forventer at se. Vi ser det i verden, vi selv indeholder. Det er illusionen. 

	 

	Hvis vores sind er fuldt af vrede, forurettethed, misundelse osv., så ser vi det i verden, der bekræfter vores opfattelse. Vi oplever andre mennesker som fornærmende, aggressive, sure, pralende, negative og ikke til at holde ud. Verden er ond, vilkårlig og truende.

	 

	Hvis vores sind er fuldt af venlighed, optimisme og glade forventninger, så ser vi det omkring os. Vi oplever folk som venlige, imødekommende, givende, positive. Verden er ok, lærerig, oplevelsesfyldt.

	 

	 

	
Vi oplever alting gennem vore erfaringer. De ligger som glasplader foran sanserne og er farvet af, hvad vi har oplevet før; vores sindstilstand og vore forventninger. Der kan være uendeligt mange lag af filtre til verden. De skiftes undertiden ud, og der tilføjes nogle og mistes nogle. Alt går gennem disse filtre. 

	 

	Hvis man erkender, at man ser verden gennem sig selv, kan man begynde at påvirke filtrene. Man kan vælge at tage nogle fra, prøve at ændre på dem, acceptere at der i hvert fald findes andre måder at se verden på, da andres filtre ser anderledes ud.

	 

	Vi vil også helt konkret opleve en ændring i verden, hvis vi ændrer vores opfattelse. Den ligger nemlig til grund for vores egen adfærd. Hvis vi forventer problemer, vil vi optræde sådan. Og formentlig få problemer. Hvis vi forventer at blive afvist, vil vi opføre os, så vi bliver afvist. Hvis vi forventer, at andre mennesker er negative, vil vi optræde, så de bliver negative. Og på den måde kan vi holde selvbedraget kørende.

	 

	Vi kan lære, at det, andre viser os i ord og gerning, kan være meget forskelligt fra, hvad vi oplever. Vi kan lære, at det vi selv viser andre i ord og gerning, ikke nødvendigvis opfattes, som det er tænkt. Vi kan lære, at vi hver især er ansvarlige for, hvad vi sender ud - men ikke for hvordan det opfattes, for det kan vi ikke vide. Vi kan lære, at vi hver i sær er ansvarlige for, hvordan vi opfatter - for det 'vælger' vi selv. Uanset budskabet.

	 

	 

	
Vi lever virkelig i en illusionernes verden, for alt ses gennem farvede briller. Vi kan arbejde mod at fjerne misfarvningerne, filtrene, forvrængningerne og få et så sandt billede som muligt. Vi kan bestræbe os på at lade verden komme til orde, uden at vi absolut vil have, den skal være på en bestemt måde. Uden at forvente, at den er sådan og sådan eller ude på det og det. Uden at gå ud fra, at det nok vil mislykkes, de nok vil snyde mig, eller at det helt bestemt går galt.

	 

	Jo mere negativt, vi bærer rundt på, jo tykkere bliver filtrene mod verden, og til sidst bliver det til et spejl, hvor al ens negativitet spejles direkte tilbage i hovedet på en selv. Og så er det virkelig ikke sjovt mere.

	 

	Men selv spejlet kan knuses, så verden kan skinne igennem. Det kræver arbejde - det kræver først og fremmest, at vi er klar over, at vi snyder os selv og kun kigger i et spejl. Når det er erkendt, så er vejen nok lang men ikke uendelig. 

	 

	 

	
Religion

	 

	Hvis du ikke har en, så få en. Helt alvorligt.

	 

	Denne verden er et barskt sted, og en tro af en eller anden slags, gør det lidt lettere at holde den ud.

	 

	Vi har brug for et vist niveau af retfærdighed i livet. Desværre er verden tilsyneladende ikke specielt retfærdigt skruet sammen. Religioner har en vis evne til at råde bod på denne mangel, hvad enten de lover evigt liv i himlen eller reinkarnation. 

	 

	Det lyder måske poppet, men det virker. En tro giver et godt grundlag for en personlig moral og etik, og det grundlag er simpelthen nødvendigt for at leve i overensstemmelse med sine behov. For hvis man er en dum skid, så kommer man til at mangle kærlighed, venskab og måske også arbejde og penge. 

	 

	Det kan se ud som om, nogle klarer sig formidabelt uden moral. Hvis det går dig på, så hjælper tro. Hvis du tror, de nok inderst inde er ulykkelige, så har du brug for din egen personlige moral. Under alle omstændigheder kan religion anbefales. Næsten uanset hvilken.

	 

	Alle mennesker har brug for et tilhørsforhold. Nogle har familien, men det er på retur. Nogle har en arbejdsplads, men den har man ikke hele livet. Nogle har slægt, land eller klan, men det har de sjældent uden en tilhørende religion.

	 

	En tro kan give dig et tilhørsforhold. Ikke kun som del af en menighed af en eller anden art; en personlig 'hjemmelavet' tro giver også et tilhørsforhold. Det er ikke nødvendigt at tilhøre en 'autoriseret' udgave. Til den verden, som du nu engang er født i og dermed hører til i. Det er lettere at forstå og opleve på den måde.

	 

	 

	 

	Bytte bytte købmand

	 

	Af alle de måder man kan omgås hinanden på, er 'bytte bytte købmand' måske den mest almindelige. Vi 'handler' os gennem livet i vore relationer til omverdenen.

	 

	I arbejdslivet er købmandsrelationen grundlaget og helt naturlig - du får min arbejdskraft - jeg får dine/firmaets penge. Desværre overføres denne situation ofte til andre sammenhænge, hvor den ikke har noget at gøre.

	 

	Der er kommet et nyt udtryk på mode: 'netværk'. Det begreb dækker egentlig ganske godt over den udvikling i retning af 'bytte købmand', som vi hænger i. For netværk er netop ikke venskaber men nyttebekendtskaber. Personer som kan bruges til noget. Som tjener et formål. Venner måske - men de skal kunne yde noget, der gavner mig.

	 

	Vi handler med vore nærmeste. Vi er i en vis udstrækning opdraget til det. Vi lærer hurtigt som helt små, at hvis vi leverer den ønskede opførsel, så vanker der slik, ros eller legetøj. Lommepenge gives som oftest som betaling for noget, der skulle være en naturlig ting at yde i sit hjem. Vi handler med vores ægtefælle: hvis han ikke husker min fødselsdag, så koster det en pels. Hvis hun ikke giver sex, så kommer jeg sent hjem i aften. Vi handler med status, sex og penge. Mænd køber sex for status - kvinder køber status for sex.

	 

	Vi handler i det små i parforholdet - hvis jeg går ned med skraldespanden, så vasker du op. Hvis jeg lapper cyklen, så læser du godnathistorie. Det er for småt! Vi handler os gennem tilværelsen, og en del af de problemer, vi støder ind i i dagligdagen, stammer faktisk herfra.

